Grunnnám björgunarsveitamanna verði valáfangi í MB Á fundi byggðarráðs Borgarbyggðar sl. fimmtudag var tekið fyrir erindi frá björgunarsveitunum Brák , Ok , Heiðari og Elliða , þess efnis að námskeiðið Björgunarmaður 1 verði kennt sem valáfangi í Menntaskóla Borgarfjarðar . Námskeiðið er grunnnám björgunarsveitarfólks á Íslandi og gefur nemendum undirstöðu til að verða sjálfbjarga í þeim aðstæðum sem björgunarsveitarmenn geta lent í vegna starfa fyrir sveitirnar . Að sögn Péturs B. Guðmundssonar formanns Brákar þá tóku forsvarsmenn MB vel í hugmyndina en leitað er til Borgarbyggðar til að standa straum af kostnaði . Pétur segir að björgunarsveitirnar í héraðinu horfi til góðrar reynslu af slíkum áfanga norður í Fjallabyggð þar sem Björgunarmaður 1 hefur verið kenndur í Menntaskólanum á Tröllaskaga á Ólafsfirði . „ Að hafa áfanga sem þennan í skólunum er mikilvægt bæði til að auka þekkingu sveitanna og auka nýliðun , “ sagði Pétur í samtali við Skessuhorn . Byggðarráð hefur falið sveitarstjóra að gera tillögu að aðkomu sveitarfélagsins að náminu .